9. การควบคุมภายใน

คณะกรรมการบริษัทฯ ได้จัดประชุมครั้งที่ 1/2556 เมื่อวันที่ 18 กุมภาพันธ์ พ.ศ.2556
และคณะกรรมการตรวจสอบ ให้ความเห็นเกี่ยวกับระบบการควบคุมภายใน สรุปได้ว่า

คณะกรรมการ และผู้บริหารของบริษัทฯ ได้ให้ความสำคัญต่อระบบการควบคุมภายในอย่างต่อเนื่อง
โดยมุ่งเน้นให้บริษัทฯ
มีระบบการควบคุมภายในที่เพียงพอและเหมาะสมกับการดำเนินธุรกิจของบริษัทฯ มีการดูแลทรัพย์สิน
การลดความผิดพลาดที่อาจเกิดขึ้น การป้องกันความเสียหายที่อาจเกิดขึ้นกับบริษัทฯ
การจัดการด้านการเงิน การบริหารความเสี่ยง และการกำกับดูแลการปฏิบัติงาน
รวมทั้งมีการส่งเสริมและผลักดันให้บริษัทฯ มีการปฏิบัติงานให้เป็นไปตามกฎระเบียบ
และข้อบังคับต่างๆของกฎหมาย เพื่อประสิทธิภาพสูงสุดในการบริหารงาน
และเพื่อให้มั่นใจได้อย่างสมเหตุสมผลว่าการดำเนินธุรกิจของบริษัทฯ จะสามารถบรรลุวัตถุประสงค์
สามารถสร้างมูลค่าเพิ่มสูงสุดได้ในระยะยาว

คณะกรรมการบริษัทฯ มีความเห็นต่อระบบการควบคุมภายในเช่นเดียวกับคณะกรรมการตรวจสอบ
โดยให้ความสำคัญต่อระบบการควบคุมภายใน แบ่งออกเป็น 5 ส่วน ดังนี้

1.  องค์กร และสภาพแวดล้อม เป้าหมายการดำเนินธุรกิจของบริษัทฯ
    กำหนดขึ้นมาอย่างรอบคอบชัดเจน มีความเป็นไปได้ และสามารถวัดผลได้ ทั้งนี้บริษัทฯ
    ได้ปรับปรุงผังโครงสร้างองค์กรเพื่อให้การปฏิบัติงานมีความคล่องตัวเหมาะสม
    สอดคล้องกับสภาพธุรกิจที่เปลี่ยนแปลง
    เอื้ออำนวยต่อการดำเนินงานให้บรรลุเป้าหมายที่ได้ตั้งไว้
    และมีข้อกำหนดและบทลงโทษห้ามฝ่ายบริหารและพนักงาน
    ปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ รวมทั้งบริษัทฯ
    มีนโยบายและระเบียบวิธีปฏิบัติงานในธุรกรรมทางด้านการเงิน การขาย
    การจัดซื้อและการบริหาร โดยคำนึงถึงความเป็นธรรมต่อคู่ค้า เพื่อประโยชน์ของบริษัทฯ
    ในระยะยาว

2.  การบริหารความเสี่ยง ฝ่ายบริหารของบริษัทฯ ได้มีการกำหนดนโยบายความเสี่ยง
    และมีองค์กรการบริหารความเสี่ยง ซึ่งประกอบไปด้วย คณะกรรมการบริหารความเสี่ยง
    (Risk Management Committee) ผู้ประสานงานความเสี่ยงประจำหน่วยงาน
    และกำหนดผู้รับผิดชอบความเสี่ยงในหน่วยงานต่างๆ
    โดยมีการวางแผนและกำหนดมาตรการบริหารความเสี่ยง
    มีการประเมินปัจจัยความเสี่ยงซึ่งอาจส่งผลกระทบต่อการดำเนินธุรกิจและเป้าหมายของบริษัทฯ
    มีมาตรการในการลดความเสี่ยง มีการติดตามผลการบริหารความเสี่ยงของหน่วยงานต่างๆ
    ภายในองค์กร และคณะกรรมการบริหารความเสี่ยง
    ได้มีการรายงานให้กับคณะกรรมการตรวจสอบรับทราบ เพื่อรายงานคณะกรรมการบริษัทฯ
    อย่างต่อเนื่อง นอกจากนั้นบริษัทฯ
    ได้จัดให้มีการอบรมความรู้ของการบริหารความเสี่ยงกับพนักงาน

3.  การควบคุมการปฏิบัติงานของฝ่ายบริหาร บริษัทฯ ได้มีการกำหนดขอบเขต อำนาจหน้าที่
    ตลอดจนความรับผิดชอบของผู้บริหารและผู้ปฏิบัติงานในแต่ละระดับไว้อย่างชัดเจน
    และได้ปรับปรุงตารางอำนาจอนุมัติของฝ่ายบริหารแต่ละระดับให้เหมาะสม มีความชัดเจน
    รวมทั้งมีการติดตามดูแลการดำเนินงานของบริษัทย่อยอย่างสม่ำเสมอ
    โดยมีมาตรการที่จะควบคุมติดตามให้การดำเนินงานเป็นไปตามกฎหมายที่เกี่ยวข้อง

4.  ระบบสารสนเทศและการสื่อสารข้อมูล บริษัทฯ
    ได้นำระบบงานสารสนเทศภายใต้ชื่อโครงการระบบ ERP มาใช้ในการบริหารจัดการ
    ด้านการซื้อ การขาย ระบบบัญชี สินค้าคงคลัง และสินทรัพย์ถาวร
    เพื่อพัฒนาระบบฐานข้อมูลสารสนเทศ
    ให้มีประสิทธิภาพและทันเวลาต่อการใช้ประกอบการตัดสินใจของฝ่ายบริหาร
    ทั้งนี้มีการพัฒนาระบบเพิ่มเติมได้แก่ ระบบงานบริหารสถานีบริการน้ำมัน ระบบโทรทัศน์วงจรปิด
    และระบบ VDO Conference เพื่อให้การประสานงาน
    การติดตามดูแลเป็นไปอย่างมีประสิทธิภาพ ครอบคลุมการใช้งานที่กว้างขวาง
    และเพิ่มช่องทางในการติดต่อสื่อสารข้อมูลระหว่างบริษัทฯ กับบริษัทย่อย
    ให้มีประสิทธิภาพมากยิ่งขึ้น

5.  ระบบการติดตาม คณะกรรมการบริษัทฯ
    มีการพิจารณาและติดตามผลการดำเนินงานของฝ่ายบริหารให้เป็นไปตามเป้าหมาย
    ซึ่งหากผลการดำเนินงานแตกต่างจากเป้าหมาย จะมีมติให้ฝ่ายจัดการรับไปดำเนินการแก้ไข
    และบริษัทฯ กำหนดให้สำนักตรวจสอบภายในเสนอรายงานผลการตรวจสอบ
    โดยตรงต่อคณะกรรมการตรวจสอบ และหากมีการตรวจพบข้อบกพร่องอันเป็นสาระสำคัญ
    จะต้องรายงานในระยะเวลาอันควร
    รวมถึงการรายงานความคืบหน้าในการปรับปรุงข้อบกพร่องดังกล่าว